何處堪避暑
作者：白居易
朝代：唐

paragraphs: 何處堪避暑，林間背日樓。
何處好追涼，池上隨風舟。
日高飢始食，食竟飽還遊。
遊罷睡一覺，覺來茶一甌。
眼明見青山，耳醒聞碧流。
脫襪閑濯足，解巾快掻頭。
如此來幾時，已過六七秋。
從心至百骸，無一不自由。
拙退是其分，榮耀非所求。
雖被世間笑，終無身外憂。
此語君莫怪，靜思吾亦愁。
如何三伏月，楊尹謫虔州。